Turkin viranomaiset ovat pidättäneet ihmisoikeusjärjestö Amnesty Internationalin Turkin maajohtajan Idil Eserin sekä seitsemän turkkilaista ihmisoikeusaktivistia.

He osallistuivat konferenssiin Büyükadan saarella Istanbulin Ankaran lähellä. Poliisit pidättivät aktivistien lisäksi tilaisuuteen osallistuneet ruotsalaisen ja saksalaisen kouluttajan sekä paikallisen hotellin omistajan.

Syytä pidätykselle ei Amnesty Internationalin mukaan annettu. Myös pidätettyjen olinpaikka on toistaiseksi epäselvä. Amnesty Internationalin mukaan pidätetyille ei ole annettu mahdollisuutta puhua lakimiehille eikä omaisilleen.

Amnestyn pääsihteeri Salil Shetty vaati heidän välitöntä vapauttamistaan ja vetosi G20-kokoukseen kokoontuviin johtajiin.

– Hampurissa koolla olevat maailman johtajat ovat suhtautuneet uskomattoman suvaitsevaisesti Turkin ihmisoikeustilanteen heikkenemiseen. Kun presidentti Erdoğan nyt on heidän keskuudessaan, johtajilla olisi hyvä mahdollisuus tuomita ihmisoikeusaktivistien pidättäminen Turkissa ja vaatia heidän vapauttamistaan, hän sanoi tiedotteessaan (siirryt toiseen palveluun).

Kesän 2016 vallankumousyrityksen jäljiltä Turkissa on pidätetty yli 50 000 ihmistä ja 150 000 on erotettu virasta.

Lähteet: Reuters